《京邸会陆道函太守命为长句》
明代·李蓘

长安红尘十丈高，东方未白人嚣嚣。
北风着面暗如漆，错落腰间双佩刀。
我时卧病日裹首，忽报荆南来太守。
开门大笑话今昔，君也腰金我黄绶。
炉宝迷迭生小烟，鸱夷鼓腹流细泉。
兼隐庭前旧花竹，依稀置我春窗边。
太守太守尔真贤，别来三载心犹然。
乃知贫贱见交态，古人岂必今人前。
留君且停五马鞭，酒酣许我发狂颠。
只今文藻中何用，漫为挥毫赋短篇。

作者简介：河南内乡人，字子田，号黄谷。嘉靖三十二年进士。除检讨，左迁为南京仪部郎，历官提学副使。罢归。博学多藏书，持论多訾毁道学，讥评气节。居家好纵倡乐。有《于堧注笔》、《黄谷琐谈》、《宋艺圃集》、《元艺圃集》、《李子田文集》。